CELEX: 32020D1766
Language: lv
Date: 2020-11-25 00:00:00
Title: Komisijas Īstenošanas lēmums (ES) 2020/1766 (2020. gada 25. novembris), ar ko uz ierobežotu laikposmu nosaka, ka tiesiskais regulējums, ko piemēro Lielbritānijas un Ziemeļīrijas Apvienotās Karalistes centrālajiem vērtspapīru depozitārijiem, ir līdzvērtīgs saskaņā ar Eiropas Parlamenta un Padomes Regulu (ES) Nr. 909/2014

26.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 397/26
               
            
         KOMISIJAS ĪSTENOŠANAS LĒMUMS (ES) 2020/1766
         (2020. gada 25. novembris),
         ar ko uz ierobežotu laikposmu nosaka, ka tiesiskais regulējums, ko piemēro Lielbritānijas un Ziemeļīrijas Apvienotās Karalistes centrālajiem vērtspapīru depozitārijiem, ir līdzvērtīgs saskaņā ar Eiropas Parlamenta un Padomes Regulu (ES) Nr. 909/2014
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 909/2014 (2014. gada 23. jūlijs) par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem Direktīvās 98/26/EK un 2014/65/ES un Regulā (ES) Nr. 236/2012 (1) un jo īpaši tās 25. panta 9. punktu,
         tā kā:
         
                     (1)
                  
                  
                     Lielbritānijas un Ziemeļīrijas Apvienotā Karaliste (“Apvienotā Karaliste”) 2017. gada 29. martā iesniedza paziņojumu par nodomu izstāties no Savienības saskaņā ar Līguma par Eiropas Savienību 50. pantu. Savienība un Apvienotā Karaliste 2019. gada 17. oktobrī panāca vienošanos par Apvienotās Karalistes izstāšanos no Savienības (2)(“Izstāšanās līgums”) ar pārskatītu protokolu par Īriju/Ziemeļīriju un pārskatītu politisko deklarāciju (3). Saskaņā ar Izstāšanās līgumu un pēc tam, kad Pārstāvju palāta Apvienotajā Karalistē to ratificēja, Eiropas Parlaments to pieņēma un Padome bija pieņēmusi lēmumu par tā noslēgšanu, Apvienotā Karaliste 2020. gada 1. februārī kļuva par trešo valsti, un Savienības tiesību akti Apvienotajai Karalistei un tās iekšienē vairs nebūs piemērojami 2020. gada 31. decembrī.
                  
               
                     (2)
                  
                  
                     Centrālajiem vērtspapīru depozitārijiem (CVD) ir būtiska nozīme finanšu tirgos. Vērtspapīru grāmatošana dematerializētā veidā (“notāra pakalpojumi”) un vērtspapīru kontu uzturēšana augstākajā līmenī (“centralizētās uzturēšanas pakalpojumi”) palielina pārredzamību un aizsargā ieguldītājus, jo nodrošina vērtspapīru emisijas integritāti, novēršot emitēto vērtspapīru nevēlamu radīšanu vai samazināšanu. CVD arī uztur vērtspapīru norēķinu sistēmas, kas nodrošina, ka norēķini par vērtspapīru darījumiem tiek veikti pienācīgi un laikus. Šīs funkcijas ir kritiski svarīgas pēctirdzniecības tīrvērtes un norēķinu procesos. Vērtspapīru norēķinu sistēmas ir būtiskas arī monetārajai politikai, jo tās ir cieši iesaistītas nodrošinājuma sniegšanā monetārās politikas operācijās.
                  
               
                     (3)
                  
                  
                     No 2021. gada 1. janvāra CVD, kas veic uzņēmējdarbību Apvienotajā Karalistē (“Apvienotās Karalistes CVD”), tiks uzskatīti par trešās valsts CVD Regulas (ES) Nr. 909/2014 nozīmē. Līdz ar to tie notāra un centralizētās uzturēšanas pakalpojumus saistībā ar finanšu instrumentiem, kas izveidoti saskaņā ar kādas dalībvalsts tiesību aktiem, nedrīkstēs sniegt, izņemot, ja tos būs atzinusi Eiropas Vērtspapīru un tirgu iestāde (EVTI) saskaņā ar minētās regulas 25. pantu. Ja šāda atzīšana netiek veikta, Savienības emitenti nedrīkst izmantot Apvienotās Karalistes CVD, lai veiktu notāra un centralizētās uzturēšanas pakalpojumus attiecībā uz pārvedamiem vērtspapīriem, kas izveidoti saskaņā ar kādas dalībvalsts tiesību aktiem. Šāda situācija Savienības emitentiem var radīt pagaidu problēmas izpildīt savas juridiskās saistības, jo šos pakalpojumus, ko sniedz Apvienotās Karalistes CVD saistībā ar korporatīviem vērtspapīriem un biržā tirgotiem fondiem, kas izveidoti saskaņā ar Īrijas tiesību aktiem (“Īrijas korporatīvie vērtspapīri un biržā tirgotie fondi”), pašlaik nesniedz CVD, kas saņēmuši atļauju Savienībā (“Savienības CVD”). Tāpēc ir pamatoti un Savienības un tās dalībvalstu interesēs nodrošināt, ka Apvienotās Karalistes CVD var uz ierobežotu laikposmu turpināt sniegt pakalpojumus Savienībā pēc 2020. gada 31. decembra.
                  
               
                     (4)
                  
                  
                     EVTI var atzīt CVD, kas veic uzņēmējdarbību trešā valstī, tikai tad, ja Komisija ir pieņēmusi īstenošanas aktu, kurā noteikts, ka tiesiskais un uzraudzības regulējums, kas reglamentē CVD, ir līdzvērtīgi Regulā (ES) Nr. 909/2014 noteiktajām prasībām. Ņemot vērā risku, ka Apvienotā Karaliste varētu izstāties no Savienības, nenoslēdzot izstāšanās līgumu, ar Komisijas Īstenošanas lēmumu (ES) 2018/2030 (4) Apvienotās Karalistes tiesiskais regulējums un uzraudzības sistēma tika atzīta par līdzvērtīgu uz laikposmu līdz 2021. gada 30. martam. Izstāšanās līguma noslēgšanas rezultātā minētais īstenošanas lēmums nekad nekļuva piemērojams. Savienības CVD ir ļoti progresējuši pakalpojumu izstrādes procesā saistībā ar Īrijas korporatīvajiem vērtspapīriem un biržā tirgotajiem fondiem, lai Savienības emitenti varētu pārcelt savas pozīcijas, taču šis darbs nebūs pilnībā pabeigts, kad 2020. gada 31. decembrī Savienības tiesību akti vairs nebūs piemērojami Apvienotajai Karalistei un tās teritorijā. Tāpēc ir nepieciešams, turklāt Savienības un tās dalībvalstu interesēs, juridiskos un uzraudzības noteikumus, kas reglamentē Apvienotās Karalistes CVD, noteikt par līdzvērtīgiem Regulā (ES) Nr. 909/2014 noteiktajām prasībām uz sešu mēnešu laikposmu.
                  
               
                     (5)
                  
                  
                     Saskaņā ar Regulas (ES) Nr. 909/2014 25. panta 9. punktu ir jāizpilda trīs nosacījumi, lai noteiktu, ka trešās valsts tiesiskais un uzraudzības regulējums attiecībā uz CVD, kuri veic uzņēmējdarbību šajā trešā valstī, ir līdzvērtīgs minētajā regulā izklāstītajiem noteikumiem.
                  
               
                     (6)
                  
                  
                     Pirmkārt, trešās valsts tiesiskajam un uzraudzības regulējumam ir jānodrošina, ka CVD šajā trešā valstī atbilst juridiski saistošām prasībām, kas ietekmes ziņā ir līdzvērtīgas Regulā (ES) Nr. 909/2014 noteiktajām prasībām. Apvienotās Karalistes CVD līdz pārejas perioda beigām 2020. gada 31. decembrī ir jāievēro Regulā (ES) Nr. 909/2014 noteiktās prasības. Apvienotā Karaliste 2018. gada 26. jūnijā savos tiesību aktos iekļāva Regulas (ES) Nr. 909/2014 noteikumus, kam jāstājas spēkā pārejas perioda beigās.
                  
               
                     (7)
                  
                  
                     Otrkārt, trešās valsts tiesiskajam un uzraudzības regulējumam ir jānodrošina, ka CVD, kas veic uzņēmējdarbību minētajā trešā valstī, pastāvīgi tiek pakļauti iedarbīgai uzraudzībai, pārraudzībai un prasību izpildes nodrošināšanai. Līdz pārejas perioda beigām 2020. gada 31. decembrī Apvienotās Karalistes CVD ir Anglijas Bankas uzraudzībā, kā noteikts Apvienotās Karalistes tiesību aktos saskaņā ar Regulu (ES) Nr. 909/2014. Saistībā ar Regulā (ES) Nr. 909/2014 izklāstīto noteikumu iekļaušanu Apvienotās Karalistes tiesību aktos Anglijas Banka joprojām būs atbildīga par CVD uzraudzību pēc pārejas perioda beigām, un pašlaik nav norāžu, ka minētajā uzraudzībā būtu paredzētas būtiskas izmaiņas.
                  
               
                     (8)
                  
                  
                     Treškārt, trešās valsts tiesiskajam regulējumam ir jānodrošina efektīva līdzvērtīga sistēma tādu CVD atzīšanai, kuri saņēmuši atļauju atbilstīgi trešās valsts tiesiskajam regulējumam. Tas ir nodrošināts, Apvienotās Karalistes valsts tiesību aktos integrējot Regulas (ES) Nr. 909/2014 25. pantā paredzētos noteikumus. Turklāt Apvienotā Karaliste ir ieviesusi īpašus pārejas noteikumus, kas ļauj trešās valsts CVD sniegt notāra un centralizētās uzturēšanas pakalpojumus Apvienotajā Karalistē vismaz sešus mēnešus pēc tam, kad Apvienotā Karaliste ir noteikusi minētā trešās valsts regulējuma līdzvērtīgumu.
                  
               
                     (9)
                  
                  
                     Pamatojoties uz to, var secināt, ka Apvienotās Karalistes tiesiskais un uzraudzības regulējums, kas būs piemērojams Apvienotās Karalistes CVD pēc Izstāšanās līguma 126. pantā minētā pārejas perioda beigām, atbilst visiem Regulas (ES) Nr. 909/2014 25. panta 9. punktā paredzētajiem nosacījumiem.
                  
               
                     (10)
                  
                  
                     Šis lēmums ir balstīts uz pašlaik pieejamo informāciju par tiesisko un uzraudzības regulējumu, ko no 2021. gada 1. janvāra piemēros Apvienotās Karalistes CVD. Ņemot vērā Apvienotās Karalistes paziņojumu, ka noteiktas prasības, kas nākotnē stāsies spēkā saskaņā ar Savienības tiesisko regulējumu, netiks iekļautas tās valsts tiesību aktos, Apvienotajā Karalistē pašlaik spēkā esošo tiesisko un uzraudzības regulējumu var uzskatīt par līdzvērtīgu tikai uz ierobežotu laiku. Ņemot vērā Apvienotās Karalistes paziņojumu par nākotnes atšķirībām attiecībā uz juridisko un uzraudzības regulējumu, ko piemēro Apvienotās Karalistes CVD, paredzams, ka tirgus dalībnieki sagatavosies situācijai bez papildu lēmuma par līdzvērtību šajā jomā.
                  
               
                     (11)
                  
                  
                     Visaptverošu un efektīvu sadarbības vienošanos noslēgšana starp EVTI un Anglijas Banku saskaņā ar Regulas (ES) Nr. 909/2014 25. panta 10. punktu nodrošina proaktīvu informācijas apmaiņu un uzraudzības darbību koordinēšanu. Jo īpaši šādās vienošanās ir jānodrošina, ka EVTI pastāvīgi ir tūlītēja piekļuve visai tās pieprasītajai informācijai visās situācijās, tostarp ārkārtas situācijās. Šādas sadarbības vienošanās arī nodrošina, ka EVTI var ar visu būtisko informāciju dalīties ar Regulas (ES) Nr. 909/2014 25. panta 5. punktā minētajām iestādēm, lai apspriestos ar tām par Apvienotās Karalistes CVD atzīto statusu vai gadījumos, kad šāda informācija ir vajadzīga, lai minētās iestādes varētu veikt savus uzraudzības uzdevumus.
                  
               
                     (12)
                  
                  
                     Tiek sagaidīts, ka Apvienotās Karalistes iestādes informēs Savienību par visām izmaiņām Apvienotās Karalistes tiesiskajā vai uzraudzības regulējumā, kas ietekmē notāra un centralizētās uzturēšanas pakalpojumu sniegšanu Apvienotajā Karalistē. Komisija sadarbībā ar EVTI uzraudzīs visas izmaiņas, kas tiks ieviestas tiesiskajā un uzraudzības regulējumā un kas ietekmē šādu pakalpojumu sniegšanu Apvienotajā Karalistē, tirgus norises, kā arī uzraudzības sadarbības efektivitāti, tostarp tūlītēju informācijas apmaiņu starp EVTI un Anglijas Banku. Komisija jebkurā laikā var veikt pārskatīšanu, ja attiecīgās norises liek Komisijai atkārtoti novērtēt līdzvērtību, kas piešķirta ar šo lēmumu, tostarp gadījumos, kad Apvienotās Karalistes iestādes efektīvi nesadarbojas, neļauj efektīvi novērtēt risku, ko Apvienotās Karalistes CVD rada Savienībai vai tās dalībvalstīm, vai ja Apvienotās Karalistes CVD vai Anglijas Bankas veiktās darbības veicina nepamatotu un negodīgu konkurenci.
                  
               
                     (13)
                  
                  
                     Savienības un tās dalībvalstu interesēs un lai Savienības CVD dotu laiku, kas vajadzīgs, lai turpinātu attīstīt savu pakalpojumu piedāvājumu saistībā ar Īrijas korporatīvajiem vērtspapīriem un biržā tirgotajiem fondiem, un Savienības emitentiem – laiku, kas vajadzīgs, lai savas pozīcijas pārceltu uz Savienības CVD, – šim lēmumam būtu jāzaudē spēks sešus mēnešus pēc tā piemērošanas dienas.
                  
               
                     (14)
                  
                  
                     Šim lēmumam būtu jāstājas spēkā steidzamības kārtā, lai Savienības emitentiem nodrošinātu juridisko noteiktību pirms pārejas perioda beigām saskaņā ar Izstāšanās līgumu. To piemēro no nākamās dienas pēc tam, kad Savienības tiesību akti vairs nav piemērojami Apvienotajai Karalistei un tās teritorijā.
                  
               
                     (15)
                  
                  
                     Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Regulas (ES) Nr. 909/2014 25. panta nolūkā Lielbritānijas un Ziemeļīrijas Apvienotās Karalistes tiesiskais un uzraudzības regulējums, ko piemēro centrālajiem vērtspapīru depozitārijiem, kuri jau veic uzņēmējdarbību un ir saņēmuši atļauju Lielbritānijas un Ziemeļīrijas Apvienotajā Karalistē, tiek uzskatīts par līdzvērtīgu Regulā (ES) Nr. 909/2014 noteiktajām prasībām.
         
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            To piemēro no 2021. gada 1. janvāra.
            Tas zaudē spēku 2021. gada 30. jūnijā.
         
         
            Briselē, 2020. gada 25. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 257, 28.8.2014., 1. lpp.
         
         
            (2)  Līgums par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (OV L 29, 31.1.2020., 7. lpp.).
         
            (3)  Politiskā deklarācija, kurā izklāstīts Eiropas Savienības un Apvienotās Karalistes turpmāko attiecību satvars (OV C 34, 31.1.2020, 1. lpp.).
         
            (4)  Komisijas Īstenošanas lēmums (ES) 2018/2030 (2018. gada 19. decembris), ar ko uz ierobežotu laikposmu nosaka, ka tiesiskais regulējums, ko piemēro Lielbritānijas un Ziemeļīrijas Apvienotās Karalistes centrālajiem vērtspapīru depozitārijiem, ir līdzvērtīgs saskaņā ar Eiropas Parlamenta un Padomes Regulu (ES) Nr. 909/2014 (OV L 325, 20.12.2018., 47. lpp.).